
 I. RĂSPUNDEREA MINISTERIALĂ ŞI REGIMUL CONSTITUŢIONAL

 Responsabilitatea ministerială reprezintă unul din principiile fundamentale care stau la baza sistemelor democratice de guvernământ din majoritatea statelor. În literatura de specialitate
, s-a arătat că prin responsabilitate ministerială se înţeleg două lucruri diferite: pe de o parte, responsabilitatea miniştrilor în faţa parlamentului şi, pe de altă parte, responsabilitatea legală asumată în exercitarea funcţiilor ministeriale. În general, se disting două categorii de responsabilitate ministerială: politică şi juridică (penală şi civilă).

În timp ce responsabilitatea politică intervine ca urmare a intereselor politice, fără ca activitatea unui ministru să intre în conflict cu un text de lege, responsabilitatea juridică operează după comiterea de către un ministru a unor fapte penale sau care au produs pagube.

În funcţie de regimul constituţional parlamentar, prezidenţial sau semiprezidenţial, consacrat de legea fundamentală a unui stat, responsabilitatea ministerială prezintă diferite particularităţi.

Regimul parlamentar 
. Prin prisma raportului cu răspunderea ministerială, regimul parlamentar prezintă cel puţin două caracteristici esenţiale:
- un executiv  bicefal, reprezentat de şeful statului (“elementul fix” al executivului, care nu răspunde din punct de vedere politic) şi de guvern (“elementul mobil”  al executivului, care răspunde în faţa parlamentului); 

- o colaborare strânsă între puterea legislativă şi cea executivă (garantată prin dreptul şefului statului de a dizolva parlamentul şi prin obligaţia guvernului de a demisiona dacă pierde încrederea parlamentului).

În cadrul acestui regim, în care guvernul reprezintă un element cheie al construcţiei instituţionale, miniştrii – atât individual, cât şi colectiv - răspund politic în faţa parlamentului. Responsabilitatea guvernului se angajează fie din iniţiativa parlamentului (interpelare, moţiune de cenzură sau moţiune de neîncredere), fie din însăşi iniţiativa executivului (prin solicitarea votului de încredere al parlamentului). În ambele variante, adoptarea unui vot de neîncredere atrage obligaţia guvernului de a demisiona. Răspunderea politică a guvernului contrabalansează dreptul şefului statului de a dizolva parlamentul.  

Parlamentul are o însemnătate deosebită într-un regim constituţional parlamentar. Guvernul este obligat să răspundă în faţa parlamentului, care îi poate retrage oricând încrederea, dacă apreciază că nu îşi îndeplineşte mandatul în mod corespunzător. Preşedintele are atribuţii de reprezentare şi un rol politic minor, depăşit de departe de poziţia proeminentă a primului ministru. Preşedintele poate acţiona cu succes în situaţii de criză, în care el conferă de fapt mandatul viitorului premier; dar nici această prerogativă nu poate fi exercitată discreţionar, deoarece preşedintele face nominalizarea numai după obţinerea girului forţelor politice. 

Regimul prezidenţial
. În acest regim nu există instituţia răspunderii ministeriale. Membrii executivului sunt numiţi şi demişi de către preşedinte, fără intervenţia parlamentului. Miniştrii răspund doar în faţa preşedintelui, care exercită asupra lor o veritabilă putere ierarhică. Ca o contrapondere la inexistenţa responsabilităţii ministeriale, executivul nu are dreptul de a dizolva legislativul, ceea ce permite realizarea echilibrului între executiv şi legislativ.

În cadrul regimului prezidenţial puterea legislativă şi o parte a puterii executive (şeful statului) au o legitimitate şi, implicit, o autoritate identică, ambele fiind organe reprezentative, alese prin vot direct sau indirect.
 
Regimul prezidenţial se caracterizează prin inexistenţa mijloacelor de presiune reciprocă a puterilor: parlamentul nu poate demite executivul, al cărui şef este preşedintele, care îşi sprijină legitimitatea direct pe popor (fără ca organul legiuitor reprezentativ să aibă vreun rol).

Regimul semiprezidenţial.
 În cadrul acestui regim, conţinutul responsabilităţii ministeriale depinde de poziţia pe care o are preşedintele faţă de majoritatea parlamentară. Astfel:
▪ dacă majoritatea parlamentară este de aceiaşi parte cu preşedintele, recunoscându-l drept şef, raportul de forţe între şeful statului şi primul ministru înclină în favoarea primului. În acest caz, primul ministru răspunde, în principiu, doar în faţa parlamentului. În fapt, însă, în situaţia unui conflict între preşedinte şi primul ministru, preşedintele va reuşi să-şi impună punctul de vedere, căci are de partea sa majoritatea parlamentară (căreia, informal, îi este şef). Deşi teoretic, preşedintele nu îi poate revoca pe membrii executivului, acest lucru este posibil, întrucât, ca şef al majorităţii parlamentare, preşedintele domină parlamentul şi, prin intermediul acestuia, domină şi guvernul.

▪ dacă preşedintele este membru al majorităţii (fără a-i fi şef), iar primul ministru este şeful majorităţii, rolul preşedintelui scade proporţional cu creşterea rolului primului ministru (care domină politica statului).

▪ dacă majoritatea parlamentară este opusă preşedintelui, iar primul ministru este şef al majorităţii parlamentare, atunci poziţia primului ministru este foarte puternică. Acest fapt atrage consecinţe în planul răspunderii politice a Guvernului, în sensul că, practic, aceasta nu va fi pusă în discuţie.

II. REGLEMENTAREA RESPONSABILITĂŢII POLITICE


Conform doctrinei din perioada interbelică, instrumentele juridice de concretizare a răspunderii politice a guvernului erau votul de blam/retragerea încrederii de către parlament şi refuzul acestuia de a vota un proiect de lege (iniţiat de guvern). Nu orice refuz de a vota un proiect de lege semnifica tragerea la răspundere politică a ministrului iniţiator, fiind vorba numai despre voturile date după ce, în prealabil, ministrului i s-a atras expres atenţia că parlamentul “va face din votarea legii o chestiune de încredere”. Consecinţa exprimării neîncrederii parlamentare, fie printr-o acţiune expresă, fie printr-o acţiune implicită (refuzul anunţat de a vota), era demisia ministrului în cauză. În acelaşi timp, trebuie să se facă distincţie între demisia de bună voie şi cea forţată, respectiv între remanierea guvernamentală, dictată de jocuri şi strategii politice, şi destituirea unui membru al guvernului ca urmare a votului de blam dat de parlament.  Se poate spune că această teză a devenit o constantă a regimului parlamentar contemporan.

Răspunderea politică implică atât ideea culpei celui care răspunde, cât şi ideea încălcării unor norme şi principii de drept (ale dreptului constituţional sau, după caz, ale dreptului penal sau administrativ).  

Austria


Constituţia Austriei se consideră a fi “prima Constituţie din Europa care a codificat principiul responsabilităţii politice a guvernului în faţa parlamentului.”

Membrii Guvernului federal răspund în faţa Consiliului Naţional.
 Prin rezoluţie expresă, Consiliul poate retrage încrederea acordată Guvernului federal sau numai unor miniştri federali (vot de neîncredere). În acest caz, Guvernul (în ansamblu) sau miniştrii în cauză au obligaţia de a demisiona. 


Procedura adoptării votului de neîncredere impune prezenţa a cel puţin ½ din membrii Consiliului Naţional. La solicitarea a 1/5 din membrii prezenţi, votul se poate amâna cu 2 zile lucrătoare. (art.74 din Constituţie)


Independent de procedura votului de încredere (care evocă responsabilitatea politică a Guvernului faţă de Parlament), Guvernul federal/unii miniştri pot fi demişi de către Preşedintele federal (din proprie iniţiativă sau la cererea Primului ministru). Este vorba despre o formă a răspunderii politice şi faţă de şeful statului. Demiterea Guvernului sau a Cancelarului federal se dispune de Preşedinte, fără a fi necesară o recomandare în acest sens, în timp ce demiterea unor membri ai Guvernului federal se face pe baza recomandării Cancelarului federal. 

“Art.70

1. Cancelarul federal şi, la recomandarea acestuia, ceilalţi membri ai Guvernului federal sunt numiţi de către Preşedintele federal. Recomandarea nu este necesară pentru demiterea Cancelarului federal sau a întregului Guvern federal; demiterea individuală a membrilor Guvernului federal are loc pe baza recomandării Cancelarului federal. Numirea Cancelarului federal sau a întregului Guvern federal se contrasemnează de Cancelarul federal nou desemnat; demiterea nu necesită contrasemnare. (…)

Art.74

1. În cazul în care Consiliul Naţional aprobă un vot explicit de neîncredere faţă de Guvernul federal sau faţă de membrii săi individuali, Guvernul federal sau ministrul federal în cauză este demis din funcţie.

2. Prezenţa a jumătate din membrii Consiliului Naţional este necesară pentru votul de neîncredere exprimat în cadrul Consiliului Naţional. Votul poate fi totuşi amânat cu două zile dacă numărul de membri prevăzut de Legea federală privind Regulamentul Consiliului Naţional solicită acest lucru. O nouă amânare a votului poate avea loc numai prin hotărâre a Consiliului Naţional.

3. Indiferent de competenţele conferite de Preşedintele federal în conformitate cu art.70, par.1, Guvernul federal sau membrii săi individuali  sunt demişi din funcţie în cazurile prevăzute de lege sau din propria voinţă a acestuia. “

Belgia

În ceea ce priveşte responsabilitatea colectivă a miniştrilor, în Belgia s-a adoptat aceiaşi formulă ca şi în Olanda: răspunderea pentru actele Guvernului revine doar membrilor acestuia, nu şi Regelui, care este inviolabil (art.88 din Constituţie). 

În cazul în care Camera Reprezentanţilor adoptă, prin vot majoritar absolut,  o moţiune de neîncredere, propunând Regelui numirea unui succesor în funcţia de Prim ministru, Guvernul Federal îşi prezintă demisia (în faţa Regelui). Moţiunea de neîncredere poate fi îndreptată numai împotriva Primului ministru, nu şi împotriva unui ministru/miniştri (art.96).

Camera Reprezentanţilor poate adresa Regelui o propunere similară şi în cazul respingerii moţiunii de încredere solicitată de Guvern.

„Art.88.

Regele este inviolabil; miniştrii acestuia poartă răspunderea.
 Art.96

(…)

Guvernul Federal îşi  prezintă demisia în faţa Regelui în cazul în care Camera Reprezentanţilor, cu majoritatea absolută a membrilor săi, adoptă o moţiune de neîncredere propunând Regelui nominalizarea unui succesor al Primului ministru, sau propune Regelui nominalizarea unui successor al Primului Ministru în termen de 3 zile de la respingerea unei moţiuni de încredere. Regele îl numeşte în funcţia de Prim ministru pe succesorul propus, care preia funcţia în momentul depunerii jurământului de către noul Guvern Federal.”
Danemarca


Art.15, alin.1 din Constituţie prevede că nici un ministru nu poate rămâne în funcţie după refuzarea, de către Parlament, a acordării încrederii.  Dacă i se retrage  încrederea Primului ministru, întregul Cabinet trebuie să demisioneze. Face excepţie cazul în care, uzând de prerogativele constituţionale,  Regele dizolvă Parlamentul şi convoacă noi alegeri parlamentare. 

“Art.15

1. Nici un ministru nu poate rămâne în funcţie după aprobarea, de către Parlament, a unui vot de neîncredere.

2. În cazul în care Parlamentul adoptă un vot de neîncredere în Primul ministru, acesta trebuie să prezinte demisia întregului Guvern, cu excepţia cazului în care sunt convocate alegeri generale. În cazul în care a fost adoptat un vot de cenzură împotriva Guvernului, sau Guvernul şi-a prezentat demisia, acesta va continua să funcţioneze pînă la numirea noului Guvern.  (…).”

Franţa


Art.20, alin.2 din Constituţie prevede că Guvernul „este responsabil în faţa Parlamentului, în condiţiile şi potrivit procedurilor prevăzute la art.49 şi la art.50”. Articolele la care se face trimitere reglementează: moţiunea de cenzură, în forma cunoscută şi în cadrul altor regimuri constituţionale (art.49, alin.2), moţiunea de cenzură „provocată” prin angajarea răspunderii Guvernului asupra unei legi, a unui program sau a unei declaraţii de politică generală (art.49, alin.3); efectul acestor moţiuni de cenzură, respectiv demisia Guvernului (art.50). Ambele tipuri de moţiuni de cenzură pot fi îndreptate numai împotriva Guvernului, nu şi împotriva miniştrilor (în mod individual).

Potrivit art.49, alin.2 din Constituţie, printr-o moţiunea de cenzură iniţiată de o zecime din numărul deputaţilor (50), Adunarea Naţională poate pune în cauză responsabilitatea Guvernului. Moţiunea este supusă la vot în 48 de ore de la depunere, iar pentru a fi adoptată trebuie votată de majoritatea deputaţilor. În cazul respingerii moţiunii, semnatarii nu pot introduce, în cursul aceleiaşi sesiuni parlamentare, o altă moţiune.


În afara moţiunii de cenzură simple, este cunoscut un alt tip de moţiune, rezultat din corelarea angajării răspunderii Guvernului în faţa Adunării Naţionale asupra unui program/declaraţii de politică generală, cu moţiunea de cenzură. Temeiul juridic al procedurii îl constituie art.49, alin.3 din Constituţie, potrivit căruia, după deliberare în Consiliul de Miniştri, Primul-ministru poate angaja responsabilitatea Guvernului în faţa Adunării Naţionale asupra unui text. În acest caz, textul este considerat ca fiind adoptat, cu excepţia cazului în care majoritatea deputaţilor votează o moţiune de cenzură depusă în 24 de ore de la angajarea răspunderii. 


Adoptarea unei moţiuni de cenzură atrage obligaţia Premierului de a prezenta Preşedintelui Republicii, demisia Guvernului (art.50 din Constituţie).  

„Art.49

După deliberare în cadrul Consiliului de Miniştri, Primul ministru  angajează, în faţa Adunării Naţionale, responsabilitatea Guvernului asupra unui program sau, eventual, asupra unei declaraţii de politică generală.

Adunarea Naţională pune în cauză responsabilitatea Guvernului prin votarea unei moţiuni de cenzură. O astfel de moţiune nu este admisă decât dacă este semnată de cel puţin o zecime din numărul membrilor Adunării Naţionale. Votul nu poate avea loc decât după 48 de ore de la depunerea moţiunii. Sunt numărate numai voturile favorabile moţiunii de cenzură, care nu poate fi adoptată decât cu majoritatea membrilor care alcătuiesc Adunarea. Cu excepţia cazului prevăzut mai sus, un deputat nu poate semna mai mult de 3 moţiuni de cenzură în cursul aceleiaşi sesiuni ordinare şi numai una  în cursul unei sesiuni extraordinare.

După deliberare în Consiliul de Miniştri, Primul ministru poate angaja responsabilitatea Guvernului în faţa Adunării Naţionale pentru votul unui text. În acest caz, textul este considerat ca adoptat, cu excepţia cazului în care o moţiune de cenzură, depusă în următoarele 24 de ore care urmează, este votată în condiţiile prevăzute la alineatul precedent.

Primul ministru are posibilitatea de a cere Senatului aprobarea unei declaraţii de politică generală. 

Art.50

În cazul în care Adunarea Naţională adoptă o moţiune de cenzură sau dezaprobă programul sau declaraţia de politică generală a Guvernului, Primul ministru trebuie să prezinte Preşedintelui Republicii demisia Guvernului. “

Finlanda


Constituţia reglementează foarte sintetic instituţia răspunderii politice. Conform art.60, alin.2, membrii Consiliului de Miniştri răspund în faţa Parlamentului pentru actele îndeplinite în exercitarea funcţiei.  Orice ministru care a participat la examinarea unei probleme în cadrul Guvernului răspunde pentru hotărârea luată, cu excepţia cazului în care şi-a exprimat o opinie diferită, care a fost consemnată în procesul-verbal al şedinţei.


Nu se precizează dacă responsabilitatea solidară a Guvernului în faţa Parlamentului funcţionează sau nu în paralel cu responsabilitatea ministerială politică individuală. Potrivit art.64 (1), „Preşedintele Republicii decide, la cerere, demisia Guvernului sau a unui ministru. De asemenea, la propunerea Primului ministru, Preşedintele poate demite un ministru din funcţie.” 

Se consideră că cererea de demitere a unui membru al Guvernului sau a Guvernului, în ansamblul său, adresată Preşedintelui, poate aparţine nu numai Primului-ministru, ci şi Parlamentului. Interpretarea rezultă şi din examinarea conţinutului art.60, alin.2: dacă Parlamentul nu ar avea dreptul de a provoca demisia Guvernului sau a unui ministru, prevederea potrivit căreia miniştrii sunt responsabili în faţa Parlamentului nu ar avea nici o finalitate. Această interpretare este în concordanţă cu art.64, alin.2, conform căruia Preşedintele poate demite din funcţie Guvernul sau un membru al acestuia, în cazul în care nu se mai bucură de încrederea Parlamentului, chiar dacă nu a primit nici o cerere în acest sens. 

„Art.60. Guvernul

(...)

Miniştrii răspund în faţa Parlamentului pentru exercitarea funcţiilor lor. Fiecare ministru care a participat la examinarea unui dosar în cadrul Guvernului răspunde pentru decizia luată, cu excepţia cazului în care a avut o opinie diferită ce a fost consemnată în procesul-verbal.

Art.64. Demisia Guvernului sau a unui ministru

Preşedintele Republicii aproba, la cerere, demisia Guvernului sau a unui membru al acestuia. 

De asemenea, Preşedintele Republicii poate aproba, la propunerea Primului ministru, demisia unui ministru. 

Preşedintele Republicii trebuie să aprobe, chiar dacă acest lucru nu a fost solicitat, demisia Guvernului sau a unui ministru, dacă acesta nu se mai bucură de încrederea Parlamentului.”

Germania


Responsabilitatea politică a Guvernului federal în faţa Parlamentului poate fi angajată în două situaţii. În primul caz, Primul-ministru (Cancelarul) cere Bundestagului acordarea votului de încredere. Acordarea încrederii trebuie votată de majoritatea deputaţilor. În cazul unui refuz, în termen de 21 de zile de la desfăşurarea votului, Cancelarul are dreptul de a propune Preşedintelui Republicii dizolvarea Bundestagului şi organizarea de alegeri anticipate. Însă, potrivit Legii fundamentale, Bundestagul poate desemna, în termen de 21 de zile de la refuzul acordării votului de încredere, un nou Prim-ministru (înlăturând pericolul de a fi dizolvat la cererea unui Cancelar care nu se mai bucură de încrederea sa). 


Dacă Preşedintele federal nu răspunde solicitării Cancelarului de dizolvare a Parlamentului, iar Bundestagul nu desemnează un nou Cancelar, Cancelarul căruia i-a fost refuzat votul de încredere poate cere Preşedintelui să declare, cu acordul Bundesratului, stare de necesitate legislativă. Declararea stării de necesitate legislativă este o măsură întreprinsă împotriva Bundestagului, la care acesta nu se poate opune. Efectul constituţional al măsurii îl constituie dreptul Guvernului de a adopta în regim de urgenţă, numai cu aprobarea Bundesratului, acte normative cu caracter primar, pe o perioadă de cel mult 6 luni.


În cel de-al doilea caz, Bundestagul adoptă din proprie iniţiativă o moţiune de cenzură împotriva Guvernului. Pentru a produce efecte, moţiunea trebuie votată de majoritatea deputaţilor. Moţiunea de cenzură trebuie să conţină şi numele succesorului Cancelarului federal indezirabil. Desemnarea prin moţiunea de cenzură a noului prim-ministru (în locul celui înlăturat) prezintă două avantaje: pe de o parte, se evită organizarea de alegeri anticipate şi, pe de altă parte, se evită apariţia tensiunilor politice (care pot fi generate de necesitatea propunerii unui candidat la funcţia de Cancelar general).


Existenţa mecanismului constituţional al “moţiunii de cenzură constructive” (care permite şefului Guvernului să rămână la putere atâta vreme cât nu se formează o majoritate parlamentară capabilă să îl înlocuiască şi cu condiţia de a beneficia de sprijinul Preşedintelui federal) explică absenţa crizelor de guvern şi stabilitatea politică a Germaniei
.  

“Art.67 (Moţiunea de cenzură constructivă)
1. Bundestagul nu îşi poate exprima neîncrederea faţă de Cancelarul federal decât alegând, cu majoritatea membrilor săi, un succesor şi solicitând Preşedintelui federal revocarea Cancelarului federal.

Preşedintele federal trebuie să răspundă solicitării şi să îl numească pe cel ales.

2. Între depunerea moţiunii şi alegere trebuie să treacă 48 de ore.

Art.68 (Moţiunea de încredere, dizolvarea Bundestagului)

1. Dacă moţiunea de încredere propusă de Cancelarul federal nu obţine aprobarea majorităţii membrilor Bundestagului, la propunerea Cancelarului federal, Preşedintele federal poate dizolva Bundestagul în termen de 21 de zile. 

Dreptul de dizolvare se stinge în momentul în care Bundestagul a ales, cu votul majorităţii membrilor săi,  un alt Cancelar federal.

2. Între depunerea moţiunii şi vot trebuie să treacă 48 de ore.” 

Italia


Primul ministru răspunde pentru întreaga politică guvernamentală. Miniştrii răspund solidar pentru activitatea Consiliului de Miniştri şi individual pentru activitatea desfăşurată în cadrul propriilor ministere (art.95 din Constituţie).

Constituţia nu reglementează în mod expres responsabilitatea Guvernului în faţa Parlamentului.  Potrivit art.94, Guvernul trebuie să se bucure de încrederea celor două Camere. Încrederea poate fi retrasă printr-o moţiune de cenzură, semnată de cel puţin o zecime din numărul membrilor Camerei, şi adoptată cu votul majorităţii relative a Camerei în care a fost depusă. Moţiunea de cenzură nu poate fi îndreptată decât împotriva Guvernului (nu şi individual împotriva unui ministru). 

Votul negativ al Parlamentului împotriva Guvernului nu atrage obligaţia acestuia de a demisiona, responsabilitatea Guvernului în faţa Parlamentului manifestându-se numai dacă Guvernul îşi prezintă demisia. 

“ Art.94

Guvernul trebuie să se bucure de încrederea ambelor Camere. 

Fiecare Cameră acordă sau retrage încrederea prin moţiune motivată, care se votează prin apel nominal. În termen de 10 zile de la formare, Guvernul se prezintă în faţa Camerelor pentru obţinerea încrederii. Votul împotriva unei propuneri a Guvernului, exprimat de una sau de ambele Camere, nu atrage obligaţia Guvernului de a demisiona. 

O moţiune de neîncredere trebuie semnată de cel puţin o zecime din numărul membrilor Camerei şi nu poate fi dezbătută mai devreme de 3 zile de la depunere.  


Art.95


Preşedintele Consiliului conduce şi răspunde pentru întreaga politică generală a Guvernului. 

Preşedintele Consiliului asigură coerenţa politicilor publice şi administrative, prin promovarea şi coordonarea activităţii miniştrilor.

Miniştrii răspund solidar pentru acţiunile Consiliului de Miniştri; aceştia răspund individual pentru acţiunile desfăşurate în cadrul propriilor ministere.

Legea stabileşte organizarea Preşedinţiei Consiliului, precum şi numărul, competenţa şi organizarea ministerelor. “

Lituania


Conform Constituţiei, Parlamentul supraveghează activitatea Guvernului şi îşi poate exprima votul de neîncredere faţă de Primul ministru sau faţă de un membru al Guvernului (art.67, alin.9).


Guvernul răspunde solidar în faţa Parlamentului pentru activitatea guvernamentală generală. Miniştrii (inclusiv Primul ministru) răspund în faţa Parlamentului şi a Preşedintelui Republicii pentru activitatea desfăşurată de ministerele pe care le conduc (art.96).


Guvernul are obligaţia de a-şi prezenta demisia în cazul în care Parlamentul respinge, de două ori consecutiv, programul noului Guvern
 sau dacă Parlamentul, prin vot majoritar (secret), îşi exprimă neîncrederea faţă de acesta. 


Dacă peste jumătate din numărul total al parlamentarilor îşi exprimă, prin vot secret, neîncrederea într-un ministru, acesta trebuie să demisioneze. (art.101)


Preşedintele este cel care acceptă demisia întregului Guvern sau demisia individuală a unui ministru. 

„Art.96


Guvernul Republicii Lituania răspunde solidar în faţa Parlamentului pentru activităţile generale ale Guvernului.

Miniştrii răspund în faţa Parlamentului, a Preşedintelui Republicii pentru activitatea ministerelor pe care le conduc, şi sunt direct subordonaţi Primului ministru.

Art.101

La solicitarea Parlamentului, Guvernul sau orice ministru trebuie să răspundă în faţa Parlamentului pentru activităţile desfăşurate.

În cazul în care se schimbă peste jumătate din numărul de miniştri, Guvernul trebuie să fie învestit din nou de către Parlament.  În caz contrar, Guvernul trebuie să demisioneze. 

De asemenea, Guvernul trebuie să demisioneze în următoarele cazuri:

1. când Parlamentul respinge, de două ori consecutiv, programul noului Guvern;

2. când Parlamentul, prin majoritatea votului tuturor membrilor săi, îşi exprimă, prin vot secret, neîncrederea în Guvern sau în Primul ministru;

3. când Primul ministru demisionează sau moare;

4. după alegerile parlamentare, când se formează noul Guvern.

Un ministru trebuie să demisioneze dacă peste jumătate din numărul total al membrilor Parlamentului, prin vot secret, îşi exprimă neîncrederea faţă de el.

Preşedintele Republicii acceptă demisia Guvernului sau a unui ministru.“

Marea Britanie

„Cea mai mare parte a practicii constituţionale (...) se întemeiază pe obiceiuri care au apărut şi au evoluat de-a lungul timpului. Principii precum imparţialitatea Speaker-ului Camerei Comunelor, responsabilitatea colectivă a Cabinetului şi responsabilitatea individuală a miniştrilor nu se întemeiază pe statute, documente sau hotărâri judecătoreşti, ci pe acceptarea unei practici generale pe parcursul anilor.”

O componentă importantă a dreptului constituţional din Marea Britanie o constituie convenţiile constituţionale (practici parlamentare nescrise de impunere a unor reguli raţionale). 
 Responsabilitatea solidară a Guvernului şi cea individuală a membrilor Guvernului în faţa Camerei Comunelor este guvernată de convenţiile constituţionale.

Convenţia constituţională privind responsabilitatea colectivă a Guvernului conţine trei reguli
:

a. regula „încrederii”: primul ministru are obligaţia de a demisiona dacă nu se mai bucură de încrederea Camerei Comunelor;


b. regula „unanimităţii”: responsabilitatea ministerială politică este solidară;

c. regula „confidenţialităţii”: miniştrii nu trebuie să dezvăluie conţinutul discuţiilor purtate în cadrul Guvernului, pentru a nu putea fi contestată regula „unanimităţii”.

Deşi sistemul constituţional britanic are la bază – ca, de altfel, toate celelalte sisteme democratice de guvernământ – principiul separaţiei celor trei puteri (legislativă, executivă şi judecătorească), o separaţie strictă, absolută a acestora nu există. Între cele trei puteri există mecanisme constituţionale de interferenţă, de colaborare şi cooperare (ex. Parlamentul îl numeşte pe primul-ministru şi pe miniştri; Guvernul exercită iniţiativa legislativă; comisiile parlamentare verifică activitatea Guvernului; deputaţii îi interpelează pe miniştri etc.). Expresie a colaborării între puteri, responsabilitatea ministerială se concretizează în prerogativele Parlamentului de a cere membrilor Guvernului prezentarea de rapoarte referitoare la modul de îndeplinire a atribuţiilor guvernamentale. Pentru activitatea de ansamblu a Guvernului, miniştrii răspund solidar în faţa Parlamentului. 

Răspunderea politică individuală se angajează pentru motive politice (eşecul în activitatea guvernamentală desfăşurată) sau pentru motive exclusiv personale. Pierderea încrederii Camerei Comunelor atrage obligaţia ministrului în cauză de a demisiona.   

Olanda

Constituţia conţine un singur text cu valoare de principiu: răspunderea pentru actele Guvernului revine doar membrilor acestuia, nu şi Regelui, care este inviolabil (art.42). 

Nu se precizează (în acest articol) dacă responsabilitatea poate fi angajată în faţa Parlamentului sau a Regelui. Din interpretarea corelată a articolelor 42 şi 43, rezultă că responsabilitatea politică ministerială priveşte raporturile dintre Rege şi miniştri, pe care Regele îi poate numi sau revoca fără acordul celor două Camere şi fără ca Parlamentul să aibă posibilitatea de a acorda sau retrage încrederea Guvernului. 

„Art. 42

1. Guvernul este format din Rege şi din Miniştri.

2. Miniştrii, nu şi Regele, răspund pentru actele Guvernului.

Art.43. Primul ministru şi miniştrii sunt numiţi şi revocaţi prin decret regal.”

Portugalia


Guvernul răspunde în faţa Preşedintelui şi a Adunării Republicii (art.193 din Constituţie). În scopul asigurării funcţionării normale a instituţiilor democratice, Preşedintelui Republicii i s-a conferit prerogativa constituţională a demiterii Guvernului (art.195 alin.2).

Una din atribuţiile constituţionale ale Parlamentului constă în „votarea moţiunii de încredere şi de neîncredere în Guvern” (art.163, lit.e). Moţiunea de cenzură poate fi îndreptată numai împotriva Guvernului, în ansamblu.
Răspundere politică a Guvernului poate fi angajată fie în urma solicitării  votului de încredere al Parlamentului asupra unei declaraţii de politică generală sau a unei probleme de interes naţional (respingerea votului de încredere solicitat determinând demisia Guvernului -  art.195), fie prin votarea unei moţiuni de cenzură  (iniţiată de 1/4 din numărul deputaţilor sau de către un grup parlamentar) referitoare la executarea programului guvernamental sau la orice problemă relevantă de interes naţional (art.194). Moţiunea de cenzură se supune la vot în termen de 48 de ore de la depunere, în cadrul unei dezbateri care nu poate avea o durată mai mare de 3 zile. 

„Art.163. Competenţa faţă de alte organe

(...)

e. de a vota moţiunile de încredere şi de cenzură adresate guvernului. 

Art.190. Răspunderea Guvernului

Guvernul răspunde în faţa Preşedintelui Republicii şi în faţa Adunării Republicii. 

Art.191. Responsabilitatea membrilor Guvernului
1. Primul ministru răspunde în faţa Preşedintelui Republicii şi, în virtutea răspunderii politice a Guvernului, în faţa Adunării Republicii.

2. Viceprim-miniştrii şi miniştrii răspund în faţa Primului ministru şi, în virtutea responsabilităţii politice a Guvernului, în faţa Adunării Republicii.

3. Secretarii şi subsecretarii de stat răspund în faţa Primului ministru şi în faţa miniştrilor cărora le sunt subordonaţi.

Art.193. Solicitarea votului de încredere

Guvernul poate solicita votul de încredere al Adunării Republicii prin angajarea răspunderii asupra unei declaraţii de politică generală sau asupra oricărei alte probleme de interes naţional.

Art.194. Moţiunea de cenzură

1. Adunarea Republicii poate supune la vot o moţiune de cenzură împotriva Guvernului privind executarea programului său sau o problemă de interes naţional, la solicitarea unei pătrimi din numărul deputaţilor în exerciţiu sau la solicitarea oricărui grup parlamentar.

2. Moţiunea de cenzură se supune la vot în termen de 48 de ore de la prezentare, în cursul unei dezbateri care nu poate depăşi trei zile.

3. Dacă moţiunea de cenzură nu întruneşte majoritatea necesară, semnatarii acesteia nu mai pot prezenta, în cadrul aceleiaşi legislaturi, o altă moţiune de cenzură.

 Art.195. Demisia Guvernului

1. Circumstanţele care antrenează demisia Guvernului:

(...)

d. respingerea programului Guvernului

e. refuzul Adunării Republicii de a acorda printr-o moţiune, încrederea sa Guvernului.

f. votarea unei moţiuni de cenzură cu majoritatea absolută a deputaţilor, în exercitarea mandatului lor.

2. Preşedintele Republicii poate demite Guvernul, după consultarea Consiliului de Stat, atunci când această măsură se dovedeşte a fi necesară pentru garantarea funcţionării corespunzătoare a instituţiilor democratice. „

Polonia


Membrii Consiliului de Miniştri răspund solidar în faţa Seimului
 pentru activitatea guvernamentală generală şi individual pentru modul de îndeplinire a atribuţiilor ministeriale (art.157 din Constituţie).

Conform art.158 (care reglementează mecanismul moţiunii de cenzură constructive, similar celui din Germania), în cazul în care Seimul aprobă moţiunea (iniţiată de cel puţin 46 de deputaţi) privind votul de neîncredere în Guvern, acesta are obligaţia de a demisiona, iar Preşedintele Republicii îl numeşte pe candidatul propus în moţiune pentru funcţia de Prim-ministru.

La iniţiativa unui număr de cel puţin 69 de deputaţi, Seimul poate declanşa procedura votului de neîncredere pentru un anumit ministru. Preşedintele Republicii îl revocă pe ministrul a cărui demitere a fost aprobată cu votul majorităţii deputaţilor (art.159).

Este posibil ca însuşi Primul ministru să solicite  Seimului un vot de încredere pentru Guvern, care se acordă cu votul majoritar a cel puţin jumătate din numărul statutar de deputaţi (art.160). 

“Art.157

1. Membrii Consiliului de Miniştri răspund solidar în faţa Seimului pentru activităţile Consiliului de Miniştri. 

2. Membrii Consiliului de Miniştri răspund individual în faţa Seimului pentru atribuţiile care intră în competenţa lor sau pentru sarcinile  încredinţate de către Primul ministru. 

Art.158

1. Seimul îşi exprimă neîncrederea faţă de Consiliul de Miniştri, prin majoritatea voturilor numărului statutar al deputaţilor, pe baza moţiunii iniţiate de cel puţin 46 de deputaţi şi în care se specifică numele candidatului pentru funcţia de Prim ministru. Dacă o astfel de rezoluţie a fost adoptată de către Seim, Preşedintele Republicii acceptă demisia Consiliului de Miniştri, îl numeşte pe Primul ministru ales de către Seim  şi, la propunerea acestuia (a primului ministru), pe ceilalţi membri ai Consiliului de Miniştri  cărora le acceptă jurământul.

2. Moţiunea pentru adoptarea rezoluţiei la care s-a făcut referire în paragraful 1 poate fi supusă votului în minimum 7 zile de la depunere. O moţiune subsecventă de acest fel poate fi depusă nu mai devreme de 3 luni de la data depunerii moţiunii anterioare. O moţiune subsecventă poate fi depusă înaintea de expirarea termenul de 3 luni, dacă este iniţiată de cel puţin 115 deputaţi. 

Art.159

1. Seimul îşi poate exprima votul de neîncredere faţă de un ministru. O astfel de moţiune trebuie iniţiată de cel puţin 69 de deputaţi. Prevederile art.158, paragraf 2 se aplică în mod corespunzător. 

2. Preşedintele Republicii îl revocă pe ministrul pentru care Seimul şi-a exprimat votul de neîncredere prin majoritatea voturilor numărului statutar de deputaţi. 

Art.160

Primul ministru poate prezenta Seimului o moţiune prin care cere votul de încredere în Consiliul de Miniştri. Votul de încredere în Consiliul de Miniştri se aprobă cu majoritate de voturi, în prezenţa a cel puţin jumătate din numărul statutar de deputaţi.” 

Spania


Guvernul răspunde solidar în faţa Congresului Deputaţilor
 (art.108 din Constituţie). 

Responsabilitatea politică a Guvernului se angajează prin adoptarea de către Congresul Deputaţilor (cu majoritate absolută), a unei moţiuni de cenzură iniţiată de cel puţin 1/10 din numărul deputaţilor. Moţiunea trebuie să conţină numele candidatului la preşedinţia Consiliului de Miniştri (art.113 din Constituţie).


În cazul în care Congresul Deputaţilor refuză acordarea votului de încredere solicitat de Guvern (pentru un program/o declaraţie de politică generală), Guvernul are obligaţia de a-şi prezenta Regelui demisia (art.114 din Constituţie).

„Art.108

Guvernul răspunde solidar în faţa Congresului Deputaţilor de gestiunea sa politică.

Art.113

1. Congresul poate pune în joc responsabilitatea politică a Guvernului prin adoptarea, cu majoritate absolută, a unei moţiuni de cenzură.

2. Moţiunea de cenzură se iniţiază de cel puţin o zecime din deputaţi şi trebuie să includă numele candidatului la Preşedinţia Guvernului.

3. Moţiunea de cenzură nu poate fi votată înainte de expirarea unui termen de 5 zile de la data depunerii. În primele două zile, sunt admise moţiuni alternative.

4. Dacă moţiunea de cenzură nu este adoptată de către Congres, semnatarii nu pot prezenta, în cursul aceleiaşi sesiuni, o altă moţiune.

Art.114

1. În cazul în care Congresul refuză acordarea încrederii către Guvern, acesta trebuie să-şi prezinte demisia în faţa Regelui. Se procedează apoi la desemnarea Preşedintelui Guvernului, conform dispoziţiilor art.99.

2. În cazul în care Congresul adoptă o moţiune de cenzură, Guvernul îşi prezintă demisia în faţa Regelui, iar candidatul desemnat în moţiune este considerat a fi primit încrederea Camerei în scopurile prevăzute la art.99. Regele îl numeşte pe Preşedintele Guvernului.”

Suedia 


În Suedia, Guvernul răspunde politic în faţa Parlamentului. Neîncrederea Parlamentului poate fi exprimată atât faţă de Guvern/Prim ministru, cât şi faţă de un membru al Guvernului. 

Potrivit art.4 din Capitolul 12 din documentul constituţional „Instrumentul Guvernului”, printr-o declaraţie votată de peste jumătate din numărul parlamentarilor, Parlamentul poate decide retragerea încrederii unui ministru.   Art.5  prevede competenţa Preşedintelui Parlamentului de a-l demite pe Primul ministru sau pe ministrul care nu se mai bucură de încrederea Parlamentului. 

Dacă, în termen de o săptămână de la exprimarea votului de neîncredere, Guvernul poate convoca alegeri extraordinare, decizia de demitere a Primului ministru/ministrului nu se va anunţa. În această ipoteză, Guvernul fiinţează ca Guvern demisionar, având misiunea organizării alegerilor extraordinare, urmând să-şi înceteze activitatea după formarea noului Cabinet. 
“Art.4. 

Parlamentul poate declara că un ministru nu se mai bucură de încrederea Parlamentului. Declaraţia de neîncredere necesită votul a peste jumătate din numărul total al parlamentarilor. 

Moţiunea pentru declararea neîncrederii se iniţiază de cel puţin o zecime din numărul membrilor Parlamentului. Moţiunea nu este supusă examinării în perioada cuprinsă între data desfăşurării alegerilor legislative sau cea a anunţării deciziei de convocare a alegerilor extraordinare şi data întrunirii noului Parlament ales (…).

Moţiunea pentru declararea neîncrederii nu se pregăteşte în cadrul unei comisii.

Art.5. 

Dacă Parlamentul declară că Primul ministru sau orice ministru nu se mai bucură de încrederea Parlamentului, Preşedintele acestuia îl demite pe ministrul în cauză. Totuşi, în cazul în care Guvernul poate convoca alegeri extraordinare, nu se va anunţa nici o decizie de demitere a ministrului, cu condiţia ca Guvernul să convoace alegerile extraordinare în termen de o săptămână de la declararea neîncrederii.”

Ungaria


Guvernul răspunde pentru întreaga sa activitate în faţa Parlamentului, având obligaţia de a-i prezenta cu regularitate rapoarte de activitate. Miniştrii răspund în faţa Guvernului şi a Parlamentului (art.39 din Constituţie). 


Moţiunea de neîncredere în Primul ministru - considerată şi moţiune de neîncredere în Guvern -, care trebuie iniţiată de cel puţin 1/5 din numărul parlamentarilor, conţine şi numele candidatului propus de Parlament pentru această funcţie. În cazul în care moţiunea se aprobă cu majoritate de voturi, candidatul propus se consideră ales.

Guvernul poate solicita votul de încredere al Parlamentului. Dacă Parlamentul refuză acordarea acestui vot, Guvernul este obligat să demisioneze. Până la desemnarea noului Guvern, rămâne în exerciţiu vechiul Guvern, care poate emite decrete numai în baza abilitării exprese prin lege şi numai pentru probleme cu caracter de urgenţă; în această perioadă, Guvernul nu poate încheia convenţii internaţionale. 

“Art.39.
1. Guvernul răspunde pentru activitatea sa în faţa Parlamentului şi are obligaţia de a prezenta, în mod regulat,  Parlamentului, rapoarte de activitate.

2. Membrii Guvernului răspund în faţa Guvernului şi a Parlamentului, având obligaţia de a prezenta Guvernului şi Parlamentului rapoarte de activitate. Statutul legal, compensarea şi forma de răspundere a membrilor Guvernului şi a secretarilor de stat se stabilesc prin lege. 

(…)

Art.39/A

1. Moţiunea de neîncredere în Primul ministru poate fi iniţiată de cel puţin o cincime din numărul parlamentarilor, printr-o petiţie scrisă care include nominalizarea candidatului pentru funcţia de Prim ministru. Moţiunea de neîncredere în Primul ministru se consideră a fi şi o moţiune de neîncredere în Guvern. În cazul în care, pe baza acestei moţiuni, majoritatea parlamentarilor retrag Primului ministru încrederea, atunci se consideră ales candidatul nominalizat în moţiune pentru funcţia de Prim ministru. 

 2. Dezbaterea şi votarea moţiunii de neîncredere se vor desfăşura nu mai devreme de 3 zile şi nu mai târziu de 8 zile de la data propunerii.

3. Guvernul, prin intermediul Primului ministru, poate solicita un vot de încredere, în  termenele prevăzute la paragraful 2.

4. Guvernul, prin intermediul Primului ministru, poate solicita ca votul moţiunii pe care a făcut-o simultan să fie considerat ca vot de încredere.

5. Dacă Parlamentul nu acordă Guvernului un vot de încredere în conformitate cu prevederile paragrafelor 3-4, Guvernul trebuie să demisioneze. 

Art.39/B

Dacă mandatul Guvernului ia sfârşit, Guvernul rămâne în funcţie până la formarea noului Guvern şi continuă să-şi exercite drepturile acordate; totuşi, Guvernul nu poate încheia tratate internaţionale şi poate emite decrete numai cu autorizarea expresă a unei legi, în cazurile în care întârzierile nu sunt posibile  (…).” 
III. REGLEMENTAREA RESPONSABILITĂŢII PENALE 


Răspunderea individuală penală reprezintă o garanţie practică împotriva infracţiunilor comise în exercitarea funcţiilor de către de miniştri. 


 Analiza răspunderii ministeriale penale presupune examinarea următoarelor trei elemente, având valoare de constantă în conţinutul acestei instituţii: autoritatea publică abilitată pentru punerea sub acuzare; competenţa de judecată; încadrarea juridică a faptelor şi sancţiunile aplicabile.  

▪ Punerea sub acuzare a membrilor guvernului poate fi decisă de:

- una din Camerele legislative: Belgia – Camera Reprezentanţilor, Polonia – Seim; Spania – Congresul Deputaţilor (numai pentru infracţiunile de trădare sau  delictele contra siguranţei statului), Italia – Camera Deputaţilor/Senat; 

- parlament (unicameral sau bicameral): Grecia, Finlanda, Danemarca;

- o comisie parlamentară: Suedia (singurul regim constituţional în care competenţa punerii sub acuzare a unui ministru revine unei comisii parlamentare); 

- şeful statului sau cele două Camere legislative: Danemarca, Olanda;

- o autoritate specială cu atribuţii jurisdicţionale/o autoritate judecătorească: Franţa – Comisia de examinarea a plângerilor; Portugalia – Procuratura Generală; Spania – Ministerul Public (pentru alte infracţiuni decât cele pentru care punerea sub acuzare intră în competenţa Congresului Deputaţilor);

-  Curtea Constituţională: Austria. 


▪ Autorităţile cu competenţă în judecarea membrilor Guvernului:


- instanţa judecătorească supremă: Danemarca – Înalta Curte de Justiţie, Finlanda – Înalta Curte de Justiţie, Olanda – Curtea Supremă, Polonia – Tribunalul de Stat; Suedia – Curtea Supremă de Justiţie;


- autorităţi jurisdicţionale speciale: Grecia – Tribunal ad-hoc,  Franţa – Curtea de Justiţie a Republicii;


- Curtea Constituţională: Austria;


- un colegiu special: Italia (singurul regim constituţional în care competenţa judecării membrilor guvernului nu revine instanţei supreme sau unei autorităţi judecătoreşti speciale, ci unui organism creat la nivelul instanţelor ordinare).


▪ Încadrarea juridică a faptelor penale săvârşite de miniştri:


- În unele state membre, Constituţia stipulează expres că faptele imputabile miniştrilor şi/sau pedepsele corespunzătoare urmează a fi reglementate printr-o lege specială referitoare la responsabilitatea ministerială.
. Este cazul Constituţiilor Belgiei, Finlandei, Greciei, Poloniei, Ungariei. În Danemarca, deşi Constituţia nu prevede necesitatea unei legi privind responsabilitatea ministerială penală, cazurile în care miniştrii răspund penal sunt reglementate de Legea nr.117/1964 privind responsabilitatea miniştrilor.



- În alte state membre, conform prevederilor constituţionale în materia responsabilităţii ministeriale penale, se aplică prevederile dreptului comun, neexistând nici o diferenţă între responsabilitatea miniştrilor pentru faptele penale săvârşite în exerciţiul funcţiei şi cea instituită pentru infracţiunile comise de simplii cetăţeni.  Astfel, în Austria, Curtea Constituţională aplică, atunci când este cazul, “prevederile dreptului penal” (art.143 din Constituţie), iar În Franţa, Curtea de Justiţie a Republicii aplică pedepsele prevăzute de legea penală (art.68-1, alin.2 din Constituţie). 

AUSTRIA


Conform Constituţiei, competenţa punerii sub acuzare a membrilor Guvernului Federal revine Consiliului Naţional. Rezoluţia de punere sub acuzare se aprobă, cu vot majoritar, în prezenţa a peste jumătate din numărul membrilor Consiliului Naţional (art.76).


Încălcarea prevederilor constituţionale şi a legilor în vigoare de către miniştri  angajează răspunderea constituţională a acestora. Competenţa de judecată revine Curţii Constituţionale, care poate pronunţa pedeapsa decăderii din funcţie, însoţită, în cazurile grave, de cea a decăderii temporare din drepturile politice (art.142).


Răspunderea penală a membrilor Guvernului se angajează pentru faptele penale săvârşite în exercitarea funcţiilor ministeriale. Curtea Constituţională are competenţă exclusivă în judecarea acestor infracţiuni. În consecinţă, orice anchetă asupra acestora, aflată în curs de desfăşurare în cadrul tribunalelor penale ordinare, se transferă Curţii Constituţionale.  Pe lângă pedeapsa decăderii din funcţie şi a  decăderii temporare din drepturile politice, Curtea are dreptul de a pronunţa şi sancţiunile prevăzute de legea penală în materie (art.143).


Infracţiunile comise de membrii Guvernului care nu au legătură cu exercitarea funcţiilor ministeriale sunt supuse regulilor de drept comun, cu excepţia cazului în care ministrul în cauză este membru al Consiliului Naţional şi beneficiază de imunitate parlamentară.

“Art.76

1. Membrii Guvernului federal răspund în faţa Consiliului Naţional, în condiţiile prevăzute la art.142.

2. Moţiunea de punere sub acuzare în condiţiile prevăzute de art.142 necesită prezenţa a peste jumătate din numărul membrilor.

Art.142.

1. Curtea Constituţională se pronunţă în procesele care implică responsabilitatea constituţională a celor mai înalte autorităţi federale şi de land care se fac vinovate de încălcarea legii în activitatea oficială pe care o desfăşoară.

2. Pot fi trimişi în judecată:

a. Preşedintele federal, pentru încălcarea Constituţiei Federale: cu votul Adunării Federale;

b. membrii Guvernului federal şi autorităţile care au aceiaşi poziţie cu aceştia din punct de vedere al responsabilităţii, pentru încălcarea legii: cu votul Consiliului Naţional. (…)

4. Curtea Constituţională poate pronunţa pedeapsa decăderii din funcţie şi, în circumstanţe speciale agravente, decăderea temporară din drepturile politice. (…)

Art.143.

Persoanele menţionate la art.142 pot fi, de asemenea, trimise în judecată pentru fapte săvârşite în cadrul activităţii oficiale care se pedepsesc potrivit legii penale. În acest caz Curtea Constituţională are competenţă exclusivă; orice investigaţie în curs de desfăşurare în cadrul tribunalelor penale ordinare se transferă acesteia. În aceste cazuri, Curtea are dreptul de a aplica, pe lângă prevederile art.142, pct.4, şi prevederile legii penale.”

Belgia

Miniştrii răspund în faţa Camerei Reprezentanţilor. Pentru opiniile exprimate în exercitarea funcţiilor, aceştia nu pot fi urmăriţi sau percheziţionaţi.  Nici un ministru nu poate fi exonerat de răspundere prin ordin verbal sau scris al Regelui (art.101 şi 102 din Constituţie).

Răspunderea penală a miniştrilor se angajează pentru infracţiunile comise în exercitarea funcţiei, precum şi pentru cele comise în afara exercitării funcţiilor şi care sunt judecate în timpul exercitării acestora. 

Punerea sub acuzare intră în competenţa Camerei Reprezentanţilor. Urmărirea penală, citarea directă în faţa Curţii de Apel sau arestarea unui ministru (cu excepţia flagrantului delict) poate fi iniţiată numai de către Procurorul general de pe lângă Curtea de Apel din Bruxelles, după obţinerea autorizaţiei Camerei Reprezentanţilor. În acest scop, Procurorul general depune, la Camera Reprezentanţilor, lista indiciilor/probelor referitoare la comiterea infracţiunii, precizând şi posibila calificare juridică a acesteia. 


Fără a se pronunţa asupra fondului dosarului, Camera verifică dacă solicitarea este fundamentată, fiind abilitată să refuze acordarea autorizării, dacă constată că atât acţiunea publică cât şi faptele incriminate sunt în mod manifest fondate pe raţiuni politice sau că elementele furnizate sunt incorecte, arbitrare ori lipsite de importanţă.


Camera deliberează, cu uşile închise, asupra cererii de autorizare, având dreptul de a solicita dosarul, de a-i audia, separat, pe Procurorul general şi pe ministrul în cauză  (fără a avea loc o dezbatere contradictorie).


În cazul autorizării începerii urmăririi penale, Procurorul general declanşează procedura, prin citarea directă a ministrului în cauză în faţa Curţii de Apel din Bruxelles. În cazul respingerii cererii de autorizare, decizia de refuzare a autorizării este definitivă  (cu excepţia cazului în care apar  noi acuzaţii). 


Pentru judecarea infracţiunilor comise de miniştri în exercitarea funcţiilor, instanţa competentă este Curtea de Apel din Bruxelles. Soluţiile Curţii de Apel date în aceste cauze sunt atacabile la Curtea de Casaţie. 

Pentru judecarea infracţiunilor săvârşite de membrii Guvernului în afara exercitării funcţiilor, competenţa revine curţilor de apel de pe raza teritorială în care s-a comis infracţiunea/în care învinuitul are reşedinţa/în care se află locul unde a fost găsit învinuitul. 


La solicitarea Camerei Reprezentanţilor, ministrul condamnat printr-o hotărâre a Curţii de Apel poate fi graţiat. 

 “Art.101

Miniştrii răspund în faţa Camerei Reprezentanţilor.

Nici un ministru nu poate fi urmărit sau percheziţionat pentru opiniile exprimate în exercitarea funcţiilor sale.

Art.102

În nici un caz, ordinul verbal sau scris al Regelui nu poate sustrage un ministru de la responsabilitatea pe care o are.

Art. 103

Miniştrii sunt judecaţi exclusiv de către Curtea de Apel pentru infracţiunile comise în exercitarea funcţiilor. Acelaşi lucru este valabil şi pentru infracţiunile care au fost comise de miniştri în afara exercitării funcţiilor şi pentru care sunt judecaţi în timpul exercitării acestor funcţii. Dacă este cazul, articolele 59 şi 120 nu sunt aplicabile.

Prin lege se stabileşte modul de procedură împotriva acestora, atât în ce priveşte urmărirea penală, cât şi judecarea. 

Legea stabileşte curtea de apel competentă, care judecă în complet general, şi precizează componenţa acesteia. Hotărârile Curţii de apel sunt susceptibile de a fi supuse recursului în faţa Curţii de casaţie, camerele reunite care nu cunosc fondul cauzelor. 

Numai Ministerul public de pe lângă Curtea de apel competentă poate intenta şi conduce urmăririle în materie represivă împotriva unui ministru. 

Orice cerere făcută în baza reglementării procedurii, orice citaţie directă în faţa Curţii de apel şi, cu excepţia flagrantului delict, orice arestare necesită autorizarea Camerei Reprezentanţilor. 

Prin lege se stabileşte procedura care se utilizează atunci când au aplicabilitate articolele 103 şi 125.

Ministrul condamnat conform primului alineat nu poate fi graţiat decât la solicitarea Camerei Reprezentanţilor. 

Legea stabileşte cazurile şi regulile conform cărora părţile vătămate pot intenta o acţiune civilă. 

Dispoziţie tranzitorie

Prezentul articol nu este aplicabil faptelor care au făcut obiect al actelor de informare şi nici urmăririlor intentate anterior intrării în vigoare a legii privind executarea acestuia. 

În acest caz, se aplică următoarea regulă: Camera Reprezentanţilor are dreptul de a pune sub acuzare miniştri şi de a-i trimite în faţa Curţii de casaţie. Numai aceasta din urmă are dreptul de a-I judeca, în camere reunite, în cazurile prevăzute în legile penale şi prin aplicarea pedepselor prevăzute de acestea. Legea din 17 decembrie 1996 privind executarea temporară şi parţială a articolul 103 din Constituţie  se aplică în materie. 

DANEMARCA

Potrivit art.16 din Constituţie, pentru administrarea defectuoasă a ministerelor, miniştrii pot fi puşi sub acuzare de către Rege sau de Parlament. 


Responsabilitatea penală a Primului ministru şi a membrilor Guvernului se angajează conform regulilor de drept comun, indiferent de faptul că infracţiunile au fost comise în sau în afara exercitării funcţiilor ministeriale. 

Conform Legii 117 din 15 aprilie 1964 privind responsabilitatea miniştrilor, constituie  infracţiune  fapta unui ministru care, intenţionat sau din neglijenţă gravă, nu şi-a îndeplinit obligaţiile constituţionale şi legale.  Pedeapsă aplicabilă este amenda sau închisoare mai mare de 2 ani, cu excepţia cazului în care o dispoziţie legislativă explicită nu prevede o pedeapsă mai mare. 

Nu constituie infracţiune fapta unui ministru de a furniza Parlamentului informaţii incorecte sau înşelătoare şi nici fapta de a ascunde, prin tăcere, informaţii deosebit de importante, solicitate în cadrul dezbaterilor parlamentare. 

 Legea dispune, de asemenea, că, în materia prescripţiei, se aplică regulile de drept comun (în funcţie de pedeapsa aplicabilă, termenul de prescripţie este între 5 şi 15 ani).

Înalta Curte de Justiţie are competenţa judecării acţiunilor intentate miniştrilor de Rege sau de Parlament. 

“Art.16.

Miniştrii pot fi puşi sub acuzare de către Rege sau de către Parlament pentru administrarea defectuoasă a ministerului. Înalta Curte a Regatului judecă toate cazurile miniştrilor acuzaţi  de administrarea defectuoasă a ministerului.”

Franţa

Potrivit Constituţiei, membrii Guvernului răspund penal pentru actele săvârşite în exerciţiul funcţiilor şi calificate de lege drept infracţiuni sau delicte. 

Punerea sub acuzare şi, respectiv, urmărirea penală nu este subordonată aprobării prealabile a Parlamentului. Punerea sub acuzare a miniştrilor intră în competenţa unei autorităţi speciale cu atribuţii jurisdicţionale, respectiv Comisia de examinare a plângerilor. Art.68-2 din Constituţia Franţei prevede că “Orice persoană care se consideră lezată printr-o infracţiune sau delict comis în exercitarea funcţiei de un membru al Guvernului poate depune plângere la Comisia pentru examinarea plângerilor.”  Comisia pentru examinarea plângerilor este formată din 3 magistraţi ai Curţii de Casaţie, 2 membri ai Consiliului de Stat şi 2 membri ai Curţii de Conturi, desemnaţi pentru o perioadă de 5 ani. Comisia poate decide închiderea dosarului sau trimiterea plângerii către Procurorul general de pe lângă Curtea de Casaţie. Procurorul general apreciază dacă este cazul să sesizeze Curtea de Justiţie a Republicii. 

Competenţa de judecată aparţine Curţii de Justiţie a Republicii (compusă din 15 judecători: 6 parlamentari aleşi de Adunarea Naţională, 6 parlamentari aleşi de Senat şi 3 magistraţi de la Curtea de Casaţie). Curtea procedează la încadrarea juridică a faptelor şi la stabilirea pedepselor, conform legilor în vigoare în momentul comiterii acestora (şi nu în momentul acuzării/judecării). Este un principiu constituţional care prezintă o foarte mare importanţă în cazul tragerii la răspundere a unor foşti membri ai Guvernului, după o perioadă mai îndelungată de timp (dar înăuntrul termenului de prescripţie), pentru fapte penale săvârşite în exercitarea prerogativelor ministeriale. 

Hotărârile Curţii pot face obiectul unui recurs în casaţie. În cazul în care Curtea de Casaţie anulează hotărârea Curţii de Justiţie, dosarul se retrimite Curţii de Justiţie (urmând a fi judecat de un alt complet de judecată decât cel care a pronunţat hotărârea anulată de Curtea de Casaţie).

 “Art.68: 

Art.68-1. Membrii Guvernului răspund penal pentru actele săvârşite în exercitarea funcţiilor lor şi care, în momentul comiterii, sunt calificate drept infracţiuni sau delicte.

Acestea sunt judecate de Curtea de Justiţie a Republicii.

Curtea de Justiţie a Republicii are competenţa încadrării juridice a infracţiunilor şi delictelor, precum şi pe cea a stabilirii sancţiunilor conform legii.

Art.68-2. Curtea de Justiţie a Republicii este alcătuită din 15 judecători: 12 parlamentari aleşi, în număr egal, de către Adunarea Naţională şi Senat după fiecare reînnoire generală sau parţială a Camerelor, şi 3 magistraţi  de la Curtea de Casaţie, dintre care unul este preşedintele Curţii de Justiţie a Republicii. 

Orice persoană care se consideră lezată printr-o infracţiune sau delict comis în exercitarea funcţiei de un membru al Guvernului poate depune plângere la Comisia pentru examinarea plângerilor.

Această Comisie hotărăşte fie clasarea dosarului, fie transmiterea acestuia Procurorului general de pe lângă Curtea de Casaţie în scopul sesizării Curţii de Justiţie a Republicii.

De asemenea, Procurorul general de pe lângă Curtea de Casaţie poate sesiza, din oficiu, Curtea de Justiţie a Republicii, cu avizul conform al Comisiei de examinare a plângerilor.

Condiţiile de aplicare a prezentului articol vor fi stabilite prin lege organică.”
FINLANDA


Potrivit art.114-116 din Constituţie, decizia de punere sub acuzare a unui ministru pentru încălcarea obligaţiilor ministeriale sau pentru îndeplinirea funcţiilor într-un mod manifest ilegal se ia de către Parlament.

Parlamentul adoptă decizia de punere sub acuzare, după primirea avizului consultativ al Comisiei parlamentare constituţionale (care, conform Constituţiei, are competenţa examinării legalităţii actelor săvârşite de un ministru în exercitarea funcţiilor). Anterior adoptării deciziei, ministrului în cauză trebuie să i se ofere posibilitatea de a da explicaţiile necesare. 

Comisia constituţională se poate autosesiza sau poate fi sesizată asupra unui act ilegal comis de un membru al Guvernului, de către Cancelarul Justiţiei
 sau de Mediatorul Parlamentului (prin notificare), de un număr de cel puţin 10 deputaţi (printr-o notă scrisă) sau de orice altă comisie parlamentară (printr-o solicitare de examinare a cazului). Examinarea unui astfel de document se desfăşoară în prezenţa tuturor membrilor Comisiei. 

Urmărirea penală a unui membru al Guvernului intră în competenţa Procurorului Statului, iar judecarea cauzei în competenţa Înaltei Curţi de Justiţie.

“Art.114. Punerea sub acuzare a unui ministru

Examinarea acuzaţiei aduse unui membru al Guvernului pentru conduită ilegală în exercitarea funcţiilor se face de către Înalta Curte de Justiţie, în conformitate cu dispoziţiile precise fixate prin  lege.

Decizia de punere sub acuzare se ia de către Parlament, cu avizul Comisiei constituţionale, referitor la ilegalitatea conduitei unui membru al Guvernului. Înainte ca Parlamentul să ia decizia de punere sub acuzare, membrului Guvernului trebuie să i se ofere posibilitatea de a da explicaţii. 

La examinarea cazului, trebuie să fie prezenţi toţi membrii Comisiei constituţionale. 

Urmărirea penală a unui membru al Guvernului intră în competenţa Procurorului Statului. 

Art.115. Angajarea responsabilităţii unui ministru în exercitarea funcţiilor sale

Procedura de examinare, de către Comisia constituţională, a legalităţii actelor unui membru al Guvernului în exercitarea funcţiilor sale, poate fi declanşată  prin:

- depunerea de către Cancelarul Justiţiei sau de către Mediatorul Parlamentului a unei notificări la Comisia Constituţională;

- depunerea, la Comisia constituţională, a unei note semnate de cel puţin 10 deputaţi;

- depunerea unei solicitări de examinare, la Comisia constituţională, de către o altă comisie parlamentară.

De asemenea, Comisia constituţională poate examina, din proprie iniţiativă, legalitatea actelor unui membru al Guvernului în exercitarea funcţiilor sale.

Art.116.  Condiţiile de punere sub acuzare a unui ministru

Decizia de punere sub acuzare a unui membru al Guvernului poate fi luată în cazul în care acesta, în mod voluntar sau din neglijenţă gravă, încalcă în mod esenţial obligaţiile sale ministeriale sau acţionează, în exercitarea funcţiilor, într-o manieră manifest ilegală.” 

GRECIA


Membrii Cabinetului şi secretarii de stat răspund individual pentru acţiunile sau omisiunile din cadrul exercitării competenţelor ministeriale. Aceştia nu pot fi exoneraţi de răspundere prin un ordin scris sau oral al Preşedintelui Republicii (art.85 din Constituţie).


Articolul 86 reglementează în detaliu punerea sub acuzare şi judecarea miniştrilor. Astfel, alin.1 stipulează dreptul exclusiv al Parlamentului de punere sub acuzare a actualilor şi foştilor membri ai Guvernului/secretari de stat, în virtutea legii responsabilităţii ministeriale, în faţa unui tribunal ad-hoc. Acest tribunal, prezidat de preşedintele Curţii de Casaţie, este compus din 12 magistraţi (dintre judecătorii Curţii de Casaţie şi preşedinţii curţilor de apel) desemnaţi prin tragere la sorţi de preşedintele Parlamentului, în şedinţă publică. 


Orice percheziţie, instrucţie sau anchetă a miniştrilor/secretarilor de stat poate fi autorizată doar cu aprobarea Camerei. Dacă în cadrul unei anchete administrative sunt relevate elemente susceptibile de stabilire a responsabilităţii unui membru al Guvernului/secretar de stat, la finele acestei anchete, prin intermediul procurorului competent, elementele respective se transmit Camerei. Numai Camera are dreptul de a suspenda cercetarea penală. Când există pericolul împlinirii termenului de prescripţie, Camera poate constitui o Comisie specială  pentru examinarea acuzaţiei (formată din deputaţi şi înalţi magistraţi). 

„Art. 86:

1. Parlamentul are dreptul de a pune sub acuzare pe actualii sau foştii membri ai Guvernului şi pe secretarii de stat, în baza legii privind responsabilitatea miniştrilor, în faţa unui tribunal ad-hoc care, prezidat de Preşedintele Curţii de Casaţie, este alcătuit din 12 magistraţi aleşi, prin tragere la sorţi, de către Preşedintele Camerei, în şedinţă publică, dintre membrii Curţii de Casaţie şi preşedinţii curţilor de apel numiţi anterior punerii în acuzare, conform prevederilor legale.

2. În absenţa rezoluţiei prealabile ad-hoc a Camerei, se interzice orice act de urmărire, instrucţie sau anchetă preliminară împotriva persoanelor menţionate la paragraful 1 pentru acte sau omisiuni săvârşite în exercitarea funcţiilor lor.

Dacă în cursul unei anchete administrative au fost descoperite elemente care pot stabili responsabilitatea unui membru al Guvernului sau a unui secretar de stat, conform dispoziţiilor legii privind responsabilitatea miniştrilor, persoanele care au efectuat ancheta transmit aceste elemente la Cameră, la sfârşitul anchetei, prin intermediul procurorului competent.

3. În cazul în care, din diverse motive, inclusiv datorită prescripţiei, procedura declanşată ca urmare a propunerii de punere sub acuzare a unui ministru sau secretar de stat nu s-a încheiat în termenul legal, la solicitarea persoanei acuzate, Parlamentul poate înfiinţa, prin rezoluţie, o comisie specială compusă din deputaţi şi înalţi magistraţi, în vederea examinării acuzaţiei, conform prevederilor Regulamentului.”

 Procedura trimiterii în judecată a miniştrilor (propunerea de trimitere în judecată, dezbaterea propunerii, examinarea preliminară, dezbaterea concluziilor comisiei, tragerea la sorţi a membrilor tribunalului ad-hoc) pentru faptele comise care au legătură cu funcţiile ministeriale este reglementată în detaliu de Regulamentul Parlamentului (art.154-158).    

- Art.154. Propunerea de trimitere în judecată. Trimiterea în judecată a unui ministru/secretar de stat se face pe baza hotărârii Parlamentului de aprobare a propunerii de punere sub acuzare. Propunerea de acuzare, scrisă şi semnată de cel puţin 30 de parlamentari, trebuie să precizeze clar actele sau faptele sancţionabile conform legii privind responsabilitatea miniştrilor, precum şi dispoziţiile legale care au fost încălcate. 

- Art.155. Dezbaterea propunerii. Imediat după depunere, propunerea de acuzare se comunică plenului Parlamentului, se tipăreşte şi se distribuie tuturor parlamentarilor; în termen de 15 zile, propunerea este înscrisă pe o ordine de zi specială. 


Dezbaterea se limitează la discutarea necesităţii înfiinţării sau nu a comisiei parlamentare de examinare preliminară. Decizia de înfiinţare a comisiei se adoptă cu majoritatea absolută din numărul total de parlamentari, prin vot secret. Dacă nu se întruneşte această majoritate, propunerea de trimitere în judecată se respinge ca neavând fundament real. În cazul în care Parlamentul respinge înfiinţarea comisiei, propunerea de trimitere în judecată nu poate fi introdusă din nou. 


Dacă din diverse motive, inclusiv cel al prescripţiei, procedura referitoare la propunerea de trimitere în judecată nu s-a încheiat în termen, la solicitarea persoanei în cauză/a succesorilor acesteia, Camera poate hotărî înfiinţarea unei comisii speciale de verificare a acuzaţiilor, din care pot face parte, de asemenea, înalţi magistraţi. Numărul de membri şi componenţa comisiei speciale se stabilesc prin hotărârea Camerei. Prin aceiaşi hotărâre se stabileşte şi termenul de depunere a concluziilor. După depunerea concluziilor, la solicitarea celui interesat/a succesorilor acestuia sau la solicitarea a 1/10 din numărul total al parlamentarilor, are loc dezbaterea în plen a concluziilor comisiei speciale.


În orice moment, Parlamentul poate retrage decizia de trimitere în judecată, poate suspenda urmărirea, instrucţia sau procedura principală, cu majoritatea absolută din numărul total de parlamentari. 


- Art.156. Examinarea preliminară. Dacă Parlamentul decide efectuarea examinării preliminare, se înfiinţează o comisie formată din 12 parlamentari (reprezentând toate grupurile parlamentare); se stabileşte totodată termenul de depunere, de către comisie, a concluziilor şi elementelor probatorii corespunzătoare. Concluziile comisiei trebuie argumentate, iar propunerea de trimitere în judecată trebuie să fie foarte clară şi precisă. În cazul în care comisia de examinare preliminară nu depune concluziile în termenul fixat, Parlamentul are două posibilităţi: să prelungească termenul de depunere sau să dezbată propunerea de trimitere în judecată în absenţa concluziilor.


Atribuţiile comisiei nu se suspendă odată cu încheierea unei sesiuni parlamentare, dar încetează odată cu dizolvarea Camerei sau la încheierea legislaturii. În aceste cazuri, în prima sesiune ordinară din noua legislatură,  Camera desemnează o nouă comisie pentru efectuarea sau continuarea examinării preliminare. 


- Art.157. Dezbaterea concluziilor comisiei.  Şedinţa plenară de dezbatere a concluziilor are loc în cel mult 15 zile de la publicarea ordinii de zi speciale (stabilită în termen de 15 zile de la primirea concluziilor de către parlamentari). Dezbaterea este generală şi se referă la adoptarea sau respingerea propunerii de trimitere în judecată. Propunerea comisiei de trimitere în judecată se aprobă prin vot secret, cu majoritatea absolută din numărul total al parlamentarilor. 


Dacă concluziile comisiei sunt respinse, nu poate fi reintrodusă o nouă propunere de trimitere în judecată a aceleiaşi persoane şi fondată pe aceleaşi fapte.


- Art.158. Tragerea la sorţi a membrilor Tribunalului ad-hoc. În cazul în care Camera hotărăşte trimiterea în judecată, Preşedintele Camerei procedează, în şedinţă plenară, la tragerea la sorţi a membrilor titulari (şi supleanţilor) Tribunalului ad-hoc.  După derularea tragerii la sorţi, Preşedintele Camerei trimite  Preşedintelui Consiliului de Stat sau Preşedintelui Curţii de Casaţie hotărârea Camerei de trimitere în judecată, numele membrilor ordinari şi al supleanţilor desemnaţi prin tragere la sorţi, precum şi dosarul complet al cazului.

GERMANIA


Legea fundamentală nu conţine prevederi referitoare la răspunderea penală a membrilor Guvernului.


Primul ministru şi miniştrii se supun regulilor de drept comun referitoare la  responsabilitatea penală a funcţionarilor, fiindu-le aplicabile aceleaşi sancţiuni (inclusiv decăderea din funcţii şi decăderea temporară din drepturile electorale).


Miniştrii care sunt şi membri ai Bundestag-ului beneficiază de imunitatea parlamentară; beneficiază de imunitate parlamentară şi Primul ministru, care este şeful majorităţii parlamentare. Pentru infracţiunile comise în afara exercitării funcţiilor ministeriale, membrii Guvernului nu beneficiază de imunitate. 

ITALIA

Articolul 96 din Constituţia Italiei prevede că pentru delictele comise în exercitarea funcţiilor, cu autorizarea Senatului sau a Camerei Deputaţilor (după caz), Preşedintele Consiliului de Miniştri şi membrii Guvernului sunt judecaţi de organe jurisdicţionale ordinare. Întrucât, de regulă, miniştrii sunt şi parlamentari, punerea sub acuzare a unui ministru-parlamentar presupune ridicarea imunităţii parlamentare. Infracţiunile comise în afara exercitării funcţiilor ministeriale sunt supuse procedurii penale ordinare.

Este singurul regim constituţional în care competenţa judecării membrilor Guvernului nu revine instanţei supreme sau unei autorităţi judecătoreşti speciale, ci unui organism creat la nivelul instanţelor ordinare (un colegiu compus din 3 membri titulari şi 3 supleanţi, aleşi din rândul magistraţilor cu o vechime în profesie de cel puţin 5 ani).

Legea constituţională nr.1 din 16 ianuarie 1989 conţine prevederi speciale în această materie. Astfel:

- autorizarea începerii urmăririi penale este dată de Senat sau de Camera Deputaţilor, în funcţie de apartenenţa ministrului-parlamentar în cauză. Pentru miniştrii care nu sunt parlamentari, autorizarea este dată de către Senat;

- Camera legislativă competentă poate respinge cererea de autorizare dacă, în urma examinării dosarului, constată că ministrul în cauză a acţionat pentru apărarea unui interes al statului sau a unui interes public. În cazul acordării autorizării, Camera trimite dosarul colegiului competent;

- pentru judecarea miniştrilor, în cadrul tribunalelor se instituie un colegiu compus din 3 membri titulari şi 3 supleanţi, aleşi din rândul magistraţilor cu o vechime în funcţie de cel puţin 5 ani . Colegiul se reînnoieşte o dată la doi ani (cu excepţia cazului în care înlocuirea unuia din membri este necesară din cauza unor impedimente grave); 

- în cursul urmăririi penale, fără autorizarea Camerei care a decis punerea lor sub acuzare, miniştrii nu pot fi reţinuţi sau supuşi unor percheziţii personale sau domiciliare, convorbirile telefonice nu li se pot intercepta şi nu li se poate sechestra sau viola corespondenţa. Aceste prevederi nu au aplicabilitate dacă există indicii clare şi precise referitoare la iminenţa comiterii unei noi infracţiuni de către persoana în cauză. 

- pentru miniştrii care au comis infracţiuni în exerciţiul funcţiilor, cuantumul pedepselor prevăzute în legislaţia penală se măreşte cu o treime.

“Art.96

Pentru infracţiunile comise în exercitarea funcţiilor, Preşedintele Consiliului de Miniştrii şi miniştrii, chiar dacă au demisionat din funcţie, sunt supuşi instanţelor ordinare, cu autorizarea Senatului Republicii sau a Camerei Deputaţilor, conform normelor stabilite de legea constituţională.”

LITUANIA


Conform art.100 din Constituţie, membrii Guvernului se bucură de imunitate. Aceştia nu pot fi urmăriţi penal, arestaţi sau reţinuţi decât cu aprobarea prealabilă a Parlamentului sau, în perioada dintre sesiunile parlamentare, cu aprobarea prealabilă a Preşedintelui Republicii. 

„Art.100

Primul ministru şi miniştrii nu pot fi puşi sub urmărire penală, arestaţi sau reţinuţi fără consimţământul prealabil al Parlamentului sau, între sesiunile parlamentare, fără consimţământul prealabil al Preşedintelui Republicii.“

MAREA BRITANIE

În Marea Britanie, miniştrii nu beneficiază de imunitate şi nici de privilegii jurisdicţionale. Infracţiunile comise, indiferent dacă sunt legate sau nu de exercitarea funcţiilor ministeriale, sunt judecate conform dreptului penal comun. Parlamentul nu intervine în nici una din etapele procedurii penale declanşate împotriva unui membru al Guvernului.
  


Conform principiilor cuprinse în Codul Ministerial, miniştrii răspund personal pentru modul în care îşi desfăşoară activitatea, păstrându-şi funcţia atâta vreme cât se bucură de  încrederea Primului-ministru. Acesta este judecătorul suprem al modului în care un ministru respectă standardele comportamentale, precum şi al consecinţelor încălcării acestora. 


Miniştrii au obligaţia de a respecta permanent cerinţele privind responsabilitatea ministerială  impuse de Parlament. Furnizarea către Parlament de informaţii corecte prezintă o importanţă capitală, orice inadvertenţă sau eroare trebuind să fie înlăturată în cel mai scurt timp. Miniştrii care, în mod intenţionat, induc Parlamentul în eroare au obligaţia morală de a demisiona.  

OLANDA


Punerea sub acuzare a actualilor şi foştilor membri ai Guvernului care se fac vinovaţi de comiterea unei infracţiuni în exerciţiul funcţiilor se decide prin decret regal sau prin rezoluţie a Camerei Inferioare (art.119 din Constituţie).


Angajarea răspunderii penale a miniştrilor este reglementată de Legea din 22 aprilie 1855. 


Punerea sub acuzare poate fi iniţiată de Rege (acest lucru fiind adus la cunoştinţa celor două Camere legislative) sau de către Camera Inferioară (după efectuarea investigaţiilor de către comisia de anchetă), Camera Superioară fiind informată asupra acestei decizii.


În cadrul Camerei Inferioare, procedura de punere sub acuzare se declanşează la solicitarea motivată a unui număr de minimum 5 parlamentari. În cazul în care Camera decide să dea curs solicitării, se înfiinţează o comisie de anchetă, care, în termen de 3 luni, prezintă Camerei un raport privind rezultatele examinării acuzaţiei formulate. Pe baza raportului şi după examinarea faptelor din punct de vedere legal, etic şi al interesului naţional, Camera adoptă o rezoluţie de autorizare sau de respingere a solicitării. În rezoluţia de autorizare a urmăririi penale trebuie să se specifice clar faptele incriminatoare şi să se menţioneze faptul că Procurorul general de pe lângă Tribunalul Suprem este autorizat să înceapă urmărirea penală.


Instanţa de judecată competentă este Curtea Supremă. Hotărârea acesteia este definitivă şi irevocabilă. 

Infracţiunile comise de membrii Guvernului care nu sunt prevăzute în Legea din 22 aprilie 1855 se judecă conform procedurii de drept comun. 

„Art.119

Actualii şi foştii membri ai Parlamentului, miniştrii şi secretarii de stat sunt judecaţi de Curtea Supremă pentru infracţiunile comise în exerciţiul funcţiilor. Declanşarea procedurilor are loc pe baza unui decret regal sau a unei rezoluţii a Camerei Inferioare.”

PORTUGALIA

Responsabilitatea penală a Primului ministru şi a membrilor Guvernului se angajează pentru comiterea de infracţiuni în exercitarea funcţiilor ministeriale sau în afara acestora (art.196 din Constituţie).  

Pentru reţinerea sau arestarea unui ministru este necesară autorizarea Adunării Republicii. Autorizarea nu este necesară în cazul unei infracţiuni intenţionate, sancţionabilă cu pedeapsă închisorii de peste trei ani, şi în caz de flagrant delict.

Adunarea Republicii are dreptul de a decide suspendarea sau nu din funcţie a ministrului împotriva căruia s-a angajat o procedură penală. Conform art.254 din Regulamentul Adunării Republicii (Dezbaterea publică şi votul suspendării membrilor Guvernului), hotărârea de suspendare se adoptă cu votul majorităţii absolute a deputaţilor prezenţi. Votul se desfăşoară prin scrutin secret, cu avizul prealabil al comisiei parlamentare ad-hoc create în acest scop. Suspendarea este obligatorie, dacă pentru infracţiunea comisă pedeapsa este închisoarea de peste 3 ani sau în caz de flagrant delict.

Punerea sub acuzare a membrilor Guvernului şi declanşarea procesului penal intră în competenţa instanţelor de drept comun.

„Art.196. Responsabilitatea penală a membrilor Guvernului

1. Nici un membru al Guvernului nu poate fi reţinut sau arestat fără autorizarea Adunării Republicii, cu excepţia infracţiunii intenţionate sancţionată cu pedeapsa cu închisoarea a cărei durată maximă este mai mare de trei ani şi în caz de flagrant delict.”

2. Dacă împotriva unui membru al Guvernului este angajată o procedură penală şi acesta este definitiv acuzat, Adunarea Republicii hotărăşte dacă acesta trebuie sau nu suspendat din funcţiile sale pentru ca procedura să-şi poată urma cursul. Decizia de suspendare este obligatorie în cazul infracţiunii prevăzute la alineatul precedent. “ 

POLONIA

Conform art.156.1. din Constituţie, în cazul încălcării prevederilor constituţionale şi a legilor, precum şi pentru comiterea de infracţiuni legate de exercitarea atribuţiilor ministeriale, membrii Consiliului de Miniştri răspund în faţa Tribunalului de Stat.


(Tribunalul de Stat  se pronunţă asupra cazurilor de încălcare a Constituţiei şi a legilor sau asupra infracţiunilor comise de: Preşedintele Republicii, Primul-ministru şi membrii Consiliului de Miniştri, Preşedintele Băncii Naţionale, Preşedintele Curţii Supreme de Control, membrii Consiliului Naţional de Radio şi Televiziune, persoanele oficiale desemnate de Primul-ministru în funcţii de conducere în cadrul ministerelor, precum şi Comandatul Suprem al Forţelor Armate.


Tribunalul de Stat este compus dintr-un preşedinte, doi vicepreşedinţi şi 16 membri aleşi de către Seim (în prima şedinţă a fiecărei noi legislaturi), pentru întreaga perioadă a legislaturii, dintre persoane care nu deţin calitatea de deputaţi sau senatori. Vicepreşedinţii Tribunalului şi cel puţin o jumătate din membri trebuie să fie magistraţi.


Tribunalul de Stat poate aplica sancţiuni precum: îndepărtarea dintr-o funcţie publică; interzicerea numirii într-o înaltă funcţie publică; revocarea dreptului unei persoane de a alege şi de a fi ales; retragerea de medalii, distincţii şi titluri de onoare.)


Potrivit art.156.2, trimiterea în judecată a miniştrilor se face pe baza moţiunii Preşedintelui Republicii sau a unei rezoluţii iniţiate de cel puţin 115 deputaţi şi aprobată de Seim cu o majoritate de 3/5 din numărul total al deputaţilor .

Art.198, alin.3 din Constituţie prevede că pedepsele aplicabile miniştrilor (de către Tribunalul de Stat) se stabilesc prin lege.

“Art.156

1. Membrii Consiliului de Miniştri răspund în faţa Tribunalului de Stat pentru încălcarea Constituţiei sau a legilor, precum şi pentru comiterea de infracţiuni legate de exercitarea funcţiilor.

2. Pe baza moţiunii Preşedintelui Republicii sau a unei moţiuni iniţiate de cel puţin 115 deputaţi, rezoluţia de trimitere în judecată în faţa Tribunalului de Stat se adoptă de către Seim, cu o majoritate de 3/5 din numărul statutar de deputaţi.

Art.198

1. Pentru încălcarea Constituţiei sau a legii în exercitarea funcţiilor, următoarele persoane răspund constituţional în faţa Tribunalului de Stat: Preşedintele Republicii, Primul ministru şi membrii Consiliului de Miniştri, Preşedintele Băncii Naţionale a Poloniei, Preşedintele Camerei Supreme de Control, membrii Societăţilor naţionale de radio şi televiziune, persoanele investite de Primul ministru cu competenţa de management al unui minister, Comandantul şef al forţelor armate.(…)

3. Tribunalul de Stat poate aplica tipurile de pedeapse care se vor stabili prin lege.”

SPANIA


Răspunderea penală a Primului ministru şi a membrilor Consiliului de Miniştri se angajează în funcţie de natura infracţiunii comise. Astfel, în cazul unei infracţiuni de trădare sau al unui delict contra siguranţei statului (comisă/comis în exercitarea funcţiilor), punerea sub acuzare poate fi declanşată din iniţiativa unei pătrimi din numărul membrilor Congresului Deputaţilor, cu aprobarea majorităţii absolute. (Este vorba despre o răspundere penală calificată).

Pentru comiterea altor infracţiuni (în exerciţiul funcţiunii sau în afara acesteia) Primul ministru şi membrii Guvernului sunt puşi sub acuzare de către organele competente ale Ministerului Public. (Este vorba despre o răspundere penală obişnuită).

Instrucţia şi judecarea cauzelor în care sunt implicaţi membri ai Guvernului intră în competenţa Secţiei penale a Tribunalului Suprem. 


 Prerogativele regale de graţiere nu au aplicabilitate în cazul miniştrilor care au comis infracţiuni.  

„Art.102


1. Responsabilitatea penală a preşedintelui şi a celorlalţi membri ai Guvernului poate fi angajată, atunci când este cazul, în faţa Secţiei penale a Tribunalului Suprem.


2. Orice acuzaţie de trădare sau delict contra siguranţei statului comisă/comis în exercitarea funcţiilor poate fi adusă doar din iniţiativa unei pătrimi din numărul membrilor Congresului deputaţilor, cu aprobarea majorităţii absolute a acestuia. 


3. Prerogativa regală de graţiere nu are aplicabilitate în nici unul din cazurile menţionate în prezentul articol.”

SUEDIA

Decizia privind punerea sub acuzare a unui ministru aparţine Comisiei Constituţionale
 din cadrul Parlamentului, Suedia fiind singurul stat membru U.E. în care punerea sub acuzare a unui ministru intră în competenţa unei comisii parlamentare. 

O persoana care îndeplineşte sau a îndeplinit funcţia de ministru poate fi pusă sub acuzare de către Comisia constituţională pentru “un act penal comis în timpul îndeplinirii îndatoririlor oficiale”, dacă datorită acestui act “şi-a neglijat în mod flagrant îndatoririle” (art.3, Capitolul 12 din Constituţie).  Răspunderea penală ministerială pentru infracţiuni săvârşite în exerciţiul funcţiei poate avea ca subiecte atât membri ai Guvernului în funcţie, cât şi persoane care au deţinut anterior un portofoliu ministerial. Răspunderea penală incumbă foştilor şi actualilor membri ai Guvernului numai în cazul în care actul ilegal săvârşit în exerciţiul funcţiei reprezintă o nesocotire gravă a îndatoririlor ce le revin.

Comisia are acces la toate deciziile şi documentele Guvernului, pe toată durata exercitării mandatului acestuia. 

Competenţa judecării infracţiunilor comise de miniştri revine Curţii Supreme de Justiţie. 

“Art.3. Persoana care deţine sau a deţinut anterior funcţia de ministru răspunde pentru actele penale săvârşite în exercitarea funcţiilor ministeriale numai dacă şi-a neglijat în mod flagrant obligaţiile profesionale. Decizia privind punerea sub acuzare aparţine Comisiei constituţionale, iar cauza este judecată de către Curtea Supremă.”

Regimul constituţional suedez este foarte asemănător cu cel finlandez, însă în acest ultim caz, comisia parlamentară are doar competenţa emiterii unui aviz consultativ asupra responsabilităţii penale a unui membru al Guvernului, în timp ce în Suedia, Comisia constituţională are dreptul de a pune în mişcare acţiunea penală.  

IV.  REGLEMENTAREA RESPONSABILITĂŢII CIVILE 


În statele membre U.E., modalităţile de reglementare a responsabilităţii ministeriale civile sunt, într-o anumită măsură, convergente. În general, responsabilitatea civilă a membrilor guvernului se angajează în condiţiile dreptului comun sau în condiţiile angajării responsabilităţii civile a funcţionarilor din administraţia publică. 

Excepţia de la această regulă o constituie responsabilitatea ministerială civilă din Marea Britanie, unde fiecare ministru răspunde civil atât pentru actele proprii, cât şi pentru actele funcţionarilor publici aflaţi în subordine. 


În Germania, orice persoană ale cărei drepturi fundamentale i-au fost încălcate de o autoritate publică (inclusiv de membrii Guvernului) se poate adresa instanţelor judiciare (art.34 din Constituţie).

“Art.34. Responsabilitatea în cazul încălcării obligaţiilor aferente funcţiei

1. În cazul în care o persoană învestită într-o funcţie publică îşi încalcă obligaţiile aferente funcţiei faţă de un terţ, responsabilitatea revine, în principiu, Statului sau colectivităţii în serviciul căreia se află această persoană.

2. În cazul unei greşeli intenţionate sau al unei neglijenţe grave, este posibilă acţiunea în recurs. 

3. Tribunalele ordinare pot fi sesizate cu acţiuni în daune-interese şi acţiuni de recurs.”


Curtea Constituţională din Austria are competenţa de a-i judeca pe miniştri atât în cazul în care este angajată responsabilitatea penală, cât şi în cazul angajării responsabilităţii civile.


Franţa. Sub aspectul angajării responsabilităţii civile, nu există diferenţe de regim juridic între categoria miniştrilor şi cea a funcţionarilor.  Excepţia o constituie responsabilitatea civilă a miniştrilor şi a altor ordonatori de credite pentru încălcarea prevederilor legilor bugetare, care se angajează potrivit unor reglementări speciale.

Responsabilitatea civilă a miniştrilor şi funcţionarilor este guvernată de  art.1382 din Codul civil, conform căruia autorul unui prejudiciu are obligaţia de a-l repara. Pentru obţinerea despăgubirilor, persoana prejudiciată îl poate acţiona în justiţie pe ministrul/funcţionarul considerat culpabil sau poate acţiona în justiţie administraţia din care face parte ministrul/funcţionarul în cauză. 


Conform doctrinei, distincţia dintre responsabilitatea administraţiei şi responsabilitatea funcţionarului are la bază diferenţa de conţinut dintre greşeala de serviciu (când răspunderea revine administraţiei) şi greşeala personală (când răspunderea revine funcţionarului).  Greşeala de serviciu este definită ca o greşeală colectivă a unui serviciu public, organizat/administrat defectuos sau ca o slăbiciune a funcţionării normale a serviciului public datorată unuia sau mai multor agenţi ai administraţiei, dar care nu poate fi imputată acestora. În cazul existenţei unei greşeli personale, victima prejudiciului poate angaja răspunderea civilă a funcţionarului (ministrului) care a cauzat-o. O asemenea acţiune intră în competenţa de soluţionare a tribunalelor ordinare, fiind aplicate regulile responsabilităţii delictuale din dreptul civil. 

Spania. Constituţia prevede obligaţia cetăţenilor şi a autorităţilor publice de a respecta prevederile constituţionale şi legale. Aceasta garantează, de asemenea, respectarea principiilor răspunderii şi al interdicţiei acţiunii arbitrare a autorităţilor publice (art.9.1,3). 

Pentru pagubele provocate de funcţionarea necorespunzătoare a serviciilor publice, persoanele fizice au dreptul la despăgubiri (art.106.2 din Constituţie).

„Art.9

1. Cetăţenii şi autorităţile publice sunt obligaţi să respecte Constituţia şi toate prevederile legale.

(...)

3. Constituţia garantează principiul legalităţii (...), al răspunderii autorităţilor publice şi al interdicţiei oricărei acţiuni arbitrare din partea autorităţilor publice. 

Art.106

(...)

2. În condiţiile legii, persoanele particulare au dreptul la compansaţie pentru orice pagubă cauzată bunurilor sau drepturilor lor, cu excepţia cazurilor de forţă majoră, dacă  paguba este consecinţa funcţionării serviciilor publice. 

� Forma clasică a regimului parlamentar se caracterizează prin: echilibru între puterea executivă şi puterea legislativă; fuziune între puterile legislativă şi executivă (aceeaşi persoană, ca membru al cabinetului, poate reprezenta atât interesele executivului, cât şi pe cele ale legislativului); subordonare a puterii executive faţă de lege (membrii cabinetului au nu numai obligaţia aplicării legilor, ci şi obligaţia respectării actelor adoptate de parlament).


� În general, regimul prezidenţial prezintă următoarele trăsături:


- puterea executivă este încredinţată prin Constituţie preşedintelui, care este învestit cu largi responsabilităţi în conducerea generală a statului;


- preşedintele este ales prin vot universal, egal, direct şi secret, pentru un mandat a cărui durată variază de la un sistem constituţional la altul. Din punct de vedere al reprezentativităţii, procedura alegerii preşedintelui este similară cu cea prevăzută pentru alegerea parlamentului (preşedintele deţinând astfel o poziţie egală cu cea a parlamentului);


- preşedintele nu poate dizolva parlamentul, iar parlamentul nu-l poate revoca sau demite pe preşedinte. Imposibilitatea revocării mandatului preşedintelui nu înlătură, însă, posibilitatea punerii sub acuzare a şefului statului pentru anumite fapte şi potrivit unei anumite proceduri;


- pentru activitatea guvernamentală pe care o desfăşoară, miniştrii nu răspund politic în faţa parlamentului. 


� În regimurile prezidenţiale, cum este de pildă cel american, şeful statului, care dispune de considerabile atribuţii, este ales direct de către popor; puterea sa este contracarată de aceea a forului legislativ – Congresul – pe care nu îl poate dizolva. În sistemul american, preşedintele nu are dreptul de iniţiativă legislativă, acesta aparţinând în exclusivitate membrilor puterii executive. Pentru încheierea unor acorduri internaţionale, preşedintele este obligat să obţină aprobarea Congresului, iar pentru confirmarea înalţilor demnitari, avizul comisiilor de specialitate ale Congresului. Pe de altă parte, însă,  Congresul dispune de dreptul de a-l demite pe preşedinte şi a-l trage la răspundere penală în cadrul procedurii de impeachment.


� Regimul semiprezidenţial se caracterizează, în principal, prin alegerea şefului statului prin vot universal direct şi prin răspunderea politică a guvernului în faţa parlamentului. Şeful statului are o serie de atribuţii importante: poate prezida lucrările Cabinetului (deşi nu este conducător al executivului); poate sesiza Curtea Constituţională; dispune de o prerogativă foarte importantă, respectiv dreptul de veto legislativ. Însă implicarea sa directă în viaţa politică nu este posibilă, deoarece şeful statului trebuie să adopte o poziţie echidistantă faţă de diferitele forţe politice care participă la guvernare. 





� Antonie Iorgovan, Tratat de drept administrativ, Vo.I, Ediţia 4, Editura All Beck, Bucureşti, 2005, p.423-424


� A. Le Divellec, Le parlamentarisme en Autriche – enseignements pour une approche renouvelée du régime parlementaire, Revue du droit public no.1/1998, citat în Responsabilitatea ministerială. Studiu de drept public comparat, autor Radu Carp, p.101


� În Austria, puterea legislativă este exercitată de Consiliul Naţional (Camera Reprezentanţilor) şi Consiliul Federal (Senatul).


� Radu Carp, Responsabilitatea ministerială, Studiu de drept public comparat, Editura All Beck, Bucureşti, 2003, p.91


� Conform Constituţiei, Primul ministru, ca şi întregul Guvern, este numit de Preşedintele Republicii. În 14 zile de la desemnare, Primul ministru prezintă Parlamentului programul de activitate al Consiliului de Miniştri, împreună cu o moţiune prin care solicită un vot de încredere. Moţiunea trebuie aprobată cu majoritatea voturilor, în prezenţa a cel puţin jumătate din numărul membrilor Camerei. În cazul în care nu se obţine votul de încredere, procedura se repetă în următoarele 14 zile, iar dacă nici acum nu se obţine votul de încredere, Preşedintele Republicii are dreptul de a dizolva Parlamentul şi de a convoca noi alegeri. 


� R.M.Punett, British Government and Politics, citat în Drept constituţional comparat, Autori Victor Duculescu, Constanţa Călinoiu, Georgeta Duculescu, Editura Lumina Lex, Bucureşti, 1999, p.328


� Reguli constituţionale nescrise ale practicii parlamentare: Parlamentul trebuie să se întrunească cel puţin o dată pe an; monarhul nu trebuie să participe la şedinţele Cabinetului; miniştrii care pierd sprijinul Camerei Comunelor în probleme de mare importanţă politică trebuie fie să se retragă, fie să încerce să răstoarne părerea Camerei, convingându-l pe monarh să dizolve Parlamentul şi să organizeze alegeri generale; Cabinetul este răspunzător în mod efectiv în faţa Parlamentului în probleme politice.


� Radu Carp, Responsabilitatea ministerială. Studiu de drept public comparat, Editura All Beck, Bucureşti, 2003, p.114


� În Polonia, puterea legislativă se exercită de cele două Camere ale Parlamentului: Seimul (Camera Deputaţilor) şi Senat. 


� În Spania, puterea legislativă se exercită de Congresul Deputaţilor şi de Senat.


� Raţionamentul care a stat la baza reglementării unui regim juridic aparte al responsabilităţii ministeriale penale a fost acela că, în exercitarea funcţiilor ministeriale, miniştrii pot săvârşi infracţiuni specifice, care nu au un echivalent în prevederile dreptului comun; ca atare, este necesar ca acestea să fie incriminate şi pedepsite în baza unor legi speciale. (Radu Carp, Responsabilitatea ministerială. Studiu de drept comparat. Ed. All Beck, Bucureşti, 2003, p.132)





� Cancelarul Justiţiei şi Cancelarul adjunct al Justiţie, numiţi de către Preşedintele Republicii, sunt ataşaţi pe lângă Guvern. Conform art.108 din Constituţie, principala atribuţie a Cancelarului Justiţiei constă în supravegherea legalităţii actelor îndeplinite de Guvern şi de Preşedintele Republicii în exercitarea funcţiilor. 


� Punerea sub acuzare a miniştrilor şi judecarea acestora (procedura de „impeachment”) de către Parlament este foarte veche; ultima dată această procedură s-a aplicat în anul 1805. Procedura de „impeachment” are două etape: declanşarea urmăririi penale de către Camera Comunelor şi judecarea propriu-zisă a celui în cauză de către Camera Lorzilor.


�Comisia constituţională monitorizează activitatea Guvernului, sub aspectul respectării  reglementărilor care stau la baza activităţii guvernamentale. Toţi parlamentarii au dreptul de a semnala Comisiei, în scris, aspecte necorespunzătoare din activitatea/comportamentul miniştrilor. După examinarea şi verificarea acestor rapoarte, în Raportul prezentat Parlamentului în fiecare primăvară („Scrutiny Report”), Comisia constituţională poate critica aspectele semnalate, dar nu poate acuza oficial/demite un ministru.


� Informaţiile provin exclusiv din Studiul de drept comparat „Responsabilitatea ministerială”, autor Radu Carp

